《县松为故华亭贰尹吴君赋》
明代·顾清

君昔哦松古华亭，我方挟书游县城。流风善政尚能忆，未省至县通神明。

郎君京华报君讣，握手道边双涕横。潜光隐德有如此，如君岂独堪为丞。

乾坤茫茫日月速，斯人已复从先茔。茔前郁郁万松树，总是君手栽培成。

乡人重君不忍斥，指点苍翠歌仪刑。秋霜春雨几悲怆，大篇长句何铿鍧。

松兮节操本自贞，何幸遇君增令名。田家紫荆尚千岁，何况美与参骞并。

我歌县松君敬听，古来万化由家庭。行将东海甘棠树，并入朱弦流颂声。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。